ຊາວອິຣັກປະທວງ ທະຫານສະຫະລັດ
ພວກປະທ້ວງ ຮຽກຮ້ອງໃຫ້ສະຫະລັດ ຖອນທະຫານທັງໝົດ ອອກຈາກອີຣັກ ພາຍໃນທ້າຍປີນີ້
ພວກສະໜັບສະໜຸນນັກບວດອີຣັກທີ່ຕໍ່ຕ້ານອະເມຣິກາ ທ່ານ Moqtada al-Sadr ຈຳນວນຫຼາຍພັນຄົນໄດ້ ພາກັນລົງສູ່ຖະໜົນຫົນທາງ ເດີນຂະບວນ ທີ່ນະຄອນ ຫຼວງແບັກແດັດທວງໃຫ້ທະຫານອະເມຣິກັນຖອນອອກ ໄປຈາກອີຣັກພາຍໃນທ້າຍປີນີ້ ພວກປະທ້ວງ ພາກັນຮ້ອງຄຳຂວັນ ຕໍ່ຕ້ານອະເມຣິກັນ ຊຶ່ງຈຳນວນນຶ່ງ ໄດ້ພາກັນຢຽບທຸງຊາດ ຂອງສະຫະລັດ ອັງກິດ ແລະອິສຣາແອລ ທີ່ແຕ້ມໃສ່ກັບພື້ນດິນ ສ່ວນ ພວກສະໜັບສະໜຸນທ່ານ al-Sadr ທີ່ຢູ່ໃນເຄື່ອງແບບ ໄດ້ພາກັນເດີນຂະບວນແບບທະຫານສວນສະໜາມ ການປະທ້ວງຄັ້ງໃຫຍ່ໃນວັນພະຫັດມື້ນີ້ ມີຂຶ້ນໃນເວລາທີ່ພວກເຈົ້າໜ້າທີ່ອີຣັກພວມຄິດທົບ ທວນກ່ຽວກັບວ່າ ເຂົາເຈົ້າຈະຮ້ອງຂໍໃຫ້ສະຫະລັດຕໍ່ອາຍຸໃນການປະຕິບັດງານທາງທະຫານ ຢູ່ໃນປະເທດດັ່ງກ່າວຫຼືບໍ່ ໃນຕົ້ນເດືອນນີ້ ນາຍົກລັດຖະມົນຕີອີຣັກທ່ານ Nouri al-Maliki ໄດ້ຮຽກຮ້ອງໃຫ້ມີການ ເຈລະຈາກັບພວກຜູ້ນໍາທາງການເມືອງ ເພື່ອສົນທະນາຫາລືກ່ຽວກັບວ່າ ລັດຖະບານຂອງ ທ່ານຈະຮ້ອງຂໍໃຫ້ກຳລັງສະຫະລັດຢູ່ໃນອີຣັກຕໍ່ຫຼືບໍ່ ໃນເດືອນເມສາຜ່ານມາທ່ານ Maliki ເວົ້າວ່າ ອີຣັກບໍ່ຕ້ອງການຄວາມຊ່ອຍເຫຼືອໃດໆ ໃນການຮັກສາຄວາມສະຫງົບພາຍໃນປະ ເທດ ແຕ່ອາດຍັງຕ້ອງການຄວາມຊ່ອຍເຫຼືອ ໃນເລື່ອງຄວາມໝັ້ນຄົງພາຍນອກ ເວລານີ້ຍັງມີທະຫານອະເມຣິກັນປະມານ 45,000 ຄົນຢູ່ໃນອີຣັກ ຊຶ່ງສ່ວນໃຫຍ່ແລ້ວເຮັດ ວຽກເປັນທີ່ປຶກສາໃຫ້ຄຳແນະນຳ ໃນເດືອນແລ້ວ ພົນເຮືອເອກ Michael Mullen ຂອງສະຫະລັດກ່າວວ່າ ເວລາໃກ້ຈະໝົດ ລົງແລ້ວສຳລັບການເຈລະຈາໃດໆກໍຕາມກ່ຽວກັບວ່າສະຫະລັດຈະສືບຕໍ່ການມີໜ້າຢູ່ໃນປະ ເທດອີຣັກກາຍທ້າຍປີນີ້ໄປຫຼືບໍ່ນັ້ນ